钦定古今图书集成/明伦汇编/官常典/第097卷 > 宗王别里古台
## 钦定古今图书集成/明伦汇编/官常典/第097卷 > 宗王别里古台

按《元史》本传：宗王别里古台者，烈祖之第五子，太祖
之季弟也。天性纯厚，明敏多智略，不喜华饰，躯干魁
伟，勇力绝人。幼从太祖平诸部落，掌从马国法，常以
腹心，遇败则牵从马。其子孙最多，居处近太祖行在
所，南接按只台营地。尝从太祖宴诸部族，或潜图害
别里古台，以刀斫其臂，伤甚，帝大怒，欲索而诛之，别
里古台曰：“今将举大事于天下，其可以臣故而生衅
隙哉！且臣虽伤甚，幸不至死，请勿治。”帝尤贤之。当创
业之初，征取诸国王，未尝不在军中摧锋陷阵，不避
艰险。帝尝曰：“有别里古台之力，哈撒儿之射，此朕之
所以取天下也。”其见称如此。尝立为国相，又长扎鲁
火赤，别授之印，赐以蒙古百姓三千“户及广宁路恩
州二城户一万一千六百有三”，以为分地。又以斡难
怯鲁之地建营以居。江南平，加赐信州路及鈆山州
二城户一万八千。王薨，子曰罕秃忽，曰也速不花，曰
口温不花。罕秃忽性刚猛知兵，从宪宗征伐，多立战
功，及攻钧鱼山而还，道由河南，招来流亡百馀户，悉
以入籍。罕秃忽子曰霍历极，以疾废，不能军，世祖俾
居于恩，以统其藩人。至大三年，霍历极薨，子塔出嗣。
塔出性温厚，谦恭好学，通经史，能抚恤其民。云口温
不花领兵河南，屡建大功。子曰灭里吉台、瓮吉剌台。